Skiptir máli fyrir lækna að þetta takist Í byrjun mars opnuðu læknarnir Guðbjörn Björnsson og Sverrir Jónsson læknastofu í Kópavogi og nefndu hana Læknalind . Þessi stofa er frábrugðin öðrum einkareknum stofum að því leyti að eigendur hennar hafa ekki gert samning við Tryggingastofnun ríkisins um kostnaðarþátttöku heldur byggist starfsemi stofunnar á því að fólk skráir sig í " áskrift " og greiðir fast mánaðargjald . Í staðinn fá sjúklingar tryggingu fyrir þjónustu læknis samdægurs ef þeir hringja fyrir kl. 14 . Læknalind er enn eitt dæmið um þá deiglu sem heilsugæsla höfuðborgarsvæðisins er í um þessar mundir . Eins og kunnugt er hefur hin opinbera heilsugæsla ekki undan að veita almenningi þjónustu , komur í hana haldast ekki í hendur við fólksfjölgun á sama tíma og komum á Læknavaktina fjölgar ört . Heimilislæknar í borginni hafa ekki fengið að opna stofur eins og áður var með samningi við TR um greiðsluþátttöku . Þetta ástand hefur ýtt undir það að læknar reyni að brjótast úr þeim þröngu skorðum sem þeim eru settar og Læknalind er ein þeirra tilrauna . En hvernig hefur þeim félögum , Guðbirni og Sverri , verið tekið ? " Viðtökurnar hafa verið mjög jákvæðar , bæði meðal almennings og kolleganna , " segja þeir þar sem við sitjum yfir kaffibolla í húsakynnum Læknalindar við Bæjarlind í nýjasta hverfi Kópavogs . " Við höfum ekki rekið okkur á aðra veggi en þann að mega ekki auglýsa þjónustu okkar nema mjög takmarkað . Reglurnar um auglýsingar eru orðnar gamlar og úreltar en við verðum að laga okkur að þeim . Við höfum hins vegar fengið ágætis umfjöllun í fjölmiðlum og fólk hefur tekið við sér . Fólk leitar til okkar þegar það þarf á okkur að halda og allir hafa sína sögu að segja , oftast um bið og tafir í heilbrigðiskerfinu . Til okkar kemur alls konar fólk og fæstum finnst mikið að greiða 2.850 kr. á mánuði fyrir öruggt aðgengi að lækni . Við finnum ekki fyrir stéttaskiptingu því til okkar kemur fólk úr flestum stéttum , þar á meðal þó nokkrir öryrkjar , en mest er um venjulegt fjölskyldufólk . " Markmið Læknalindar er að veita alla almenna læknisþjónustu og sinna heimilislækningum og heilsuvernd á hefðbundnum opnunartíma milli 8 og 18 á virkum dögum . Auk þeirra Guðbjörns og Sverris starfar Danfríður Kristjónsdóttir hjúkrunarfræðingur og ljósmóðir við stofuna að ógleymdri Lindu Hrönn Magnúsdóttur ritara . " Við sinnum forvörnum með þeim hætti að þeir sem eru skráðir viðskiptavinir okkar og tilheyra ákveðnum aldurs - eða áhættuhópum eru kallaðir inn til reglubundinnar skoðunar þar sem leitað er að áhættuþáttum sjúkdóma . Þetta hefur mælst vel fyrir , ekki síst meðal karla sem komnir eru á miðjan aldur , " segja þeir félagar . Við þetta má bæta því að mæðravernd og ungbarnaeftirlit er meðal þeirrar þjónustu sem Læknalind veitir . Þar er hægt að gera einfaldar blóð - og þvagrannsóknir og sinna bólusetningum , smáaðgerðum og slysaþjónustu þegar um er að ræða minniháttar áverka . Séu vandamálin stærri í sniðum er viðkomandi vísað til sjúkrahúsa eða sérfræðinga eftir því sem við á . Guðbjörn og Sverrir vilja benda fólki á að enginn missir neinn rétt í almenna heilbrigðiskerfinu við það að skipta við Læknalind . Þeir taka líka fram að þótt stofan sé í þessu tiltekna hverfi í Kópavogi þá sé hún ekki bundin við íbúa þess hverfis heldur opin öllum sem þurfa á læknisþjónustu að halda . Þeir Guðbjörn og Sverrir vilja fyrirbyggja þann misskilning að þeir séu að setja upp einkarekna stofu að bandarískri fyrirmynd . " Svona stofur eru algengar í Svíþjóð og Noregi og víðar í Evrópu . Við erum því ekki að gera neitt nýtt . Við lítum ekki svo á að við séum í samkeppni við einn eða neinn , þetta er viðbótarkostur sem almenningi stendur til boða . " Í ljósi þess að einkarekstur heimilislækna hefur verið takmörkunum háður undanfarin ár er eðlilegt að spyrja hvort þeir félagar sjái fyrir sér að komast í fyllingu tímans á samning við Tryggingastofnun . " Það er ekki hugsunin með þessu framtaki , þó enginn viti hvað framtíðin beri í skauti sér . Við vildum bara starfa sjálfstætt . En ef ríkisvaldið vill styðja fólk til þess að skipta við okkur teljum við eðlilegast að það yrði gert á þann hátt að fólk gæti dregið áskriftargjöldin frá skatti . Það væri raunhæfur stuðningur við þennan valkost í heilbrigðisþjónustunni . " Þegar blaðamaður skoðar húsakynnin með þeim Guðbirni og Sverri sýna þeir honum að það er nóg pláss fyrir fleiri lækna ef áhugi almennings fyrir þessu rekstrarformi reynist nægur . " Við höfum fengið fyrirspurnir frá kollegum sem vilja vera með okkur en tíminn verður að leiða í ljós hvort grundvöllur er fyrir því að bæta fleirum við . Þetta hefur farið ágætlega af stað og þunginn er að aukast . Vonandi gengur þetta upp því ef þessi tilraun mistekst er næsta víst að þetta rekstrarform verði úr sögunni í 15 - 20 ár . Það skiptir því máli fyrir lækna að okkur takist þessi tilraun til þess að auka forræði og ábyrgð lækna á eigin vinnu . Læknar ættu því að standa með okkur til þess að efla faglegan metnað stéttarinnar og vísa til okkar þeim sjúklingum sem eru að leita að heimilislækni en fá ekki . Það er eðlilegt að upplýsa fólk um valkostina og það ræður svo hvað það gerir , " segja þeir félagar . -ÞH